ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΩΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

για τη διάσταση της απασχόλησης και την κοινωνική διάσταση της κοινωνίας της πληροφορίας

(2000/C 8/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΟΙ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

1. ΥΠΕΝΘΥΜΙΖΟΝΤΑΣ ότι ένα από τα καθήκοντα της Κοινότητας είναι η προαγωγή υψηλού επιπέδου απασχόλησης,

2. ΥΠΕΝΘΥΜΙΖΟΝΤΑΣ ότι το έκτακτο Ευρωπαϊκό Συμβούλιο για την απασχόληση, το οποίο πραγματοποιήθηκε στις 20 και 21 Νοεμβρίου 1997 και με το οποίο εγκαινιάστηκε η διαδικασία του Λουξεμβούργου, ζήτησε από την Επιτροπή να του υποβάλει έκθεση πριν από το τέλος του 1998 σχετικά με τα αποτελέσματα που επιτεύχθηκαν και τις προοπτικές στον τομέα του ηλεκτρονικού εμπορίου, την ανάπτυξη ανοικτών δικτύων και τη χρήση πολυμέσων στον τομέα της εκπαίδευσης και της κατάρτισης,

3. ΥΠΕΝΘΥΜΙΖΟΝΤΑΣ ότι το Ευρωπαϊκό Συμβούλιο της Βιέννης, στις 11 και 12 Δεκεμβρίου 1998, έδωσε ιδιαίτερη προσοχή στην πλήρη αξιοποίηση των δυνατοτήτων του τομέα των υπηρεσιών και των υπηρεσιών που συνδέονται με τη βιομηχανία, ιδίως της τεχνολογίας της πληροφορίας και του περιβαλλοντικού τομέα,

4. ΥΠΕΝΘΥΜΙΖΟΝΤΑΣ ότι το Ευρωπαϊκό Συμβούλιο της Κολωνίας, στις 3 και 4 Ιουνίου 1999, σημείωσε ότι οι αυριανές θέσεις εργασίας δημιουργούνται από την καινοτομία και την κοινωνία της πληροφορίας, ότι η Ευρώπη πρέπει να αναλάβει πρωταγωνιστικό ρόλο στην κοινωνία της πληροφορίας, και ιδίως ότι όλα τα σχολεία πρέπει να αποκτήσουν το ταχύτερο πρόσβαση στο διαδίκτυο,

5. ΥΠΕΝΘΥΜΙΖΟΝΤΑΣ ότι στην ανακοίνωση της Επιτροπής "Δυνατότητες απασχόλησης στην κοινωνία της πληροφορίας" απευθύνεται έκκληση για συντονισμένη δράση σε όλα τα επίπεδα προκειμένου να αντιμετωπιστεί η πρόκληση αυτή, προτείνεται ένα χρονοδιάγραμμα παρακολούθησης και συγκριτικής αξιολόγησης της προόδου που επιτυγχάνεται ώστε να εξασφαλίζεται ότι η ΕΕ αξιοποιεί όλες τις δυνατότητες της εποχής της πληροφορίας και συγκροτείται ένα φόρουμ υψηλού επιπέδου αντιπροσώπων των κρατών μελών,

6. ΑΝΑΓΝΩΡΙΖΟΝΤΑΣ ότι οι αντιπρόσωποι αυτοί αντήλλαξαν απόψεις όσον αφορά τις εθνικές στρατηγικές για την κοινωνία της πληροφορίας, στο πλαίσιο αυτού του φόρουμ, και συνέβαλαν σχετικά οι κοινωνικοί εταίροι, ο κλάδος δραστηριοτήτων της κοινωνίας της πληροφορίας και το φόρουμ των ατόμων με ειδικές ανάγκες· ότι αυτά αποτέλεσαν τη βάση για να αναπτυχθεί ένας γόνιμος διάλογος χάρη στον οποίο έχουν διασαφηνιστεί οι σημαντικές δράσεις που πρέπει έγκαιρα να αναληφθούν,

7. ΥΠΕΝΘΥΜΙΖΟΝΤΑΣ επίσης ότι τα κράτη μέλη, καταστρώνοντας τα εθνικά τους σχέδια δράσης για την απασχόληση για το 1999, περιέλαβαν την αξιοποίηση των νέων δυνατοτήτων που προσφέρονται από τις τεχνολογίες της πληροφορίας και της επικοινωνίας για τη δημιουργία θέσεων εργασίας, για την απασχολησιμότητα, για περισσότερο ευέλικτες και ευπροσάρμοστες μορφές οργάνωσης της εργασίας και για την πρόοδο στο θέμα των ίσων ευκαιριών,

8. ΕΚΤΙΜΩΝΤΑΣ ότι τα κράτη μέλη είναι υπεύθυνα για το περιεχόμενο της διδασκαλίας και την οργάνωση των εκπαιδευτικών τους συστημάτων,

9. ΑΝΑΓΝΩΡΙΖΟΝΤΑΣ ότι ο οικονομικός ανταγωνισμός βασίζεται στην καινοτόμο χρήση των ανθρώπινων δεξιοτήτων και στην περιβαλοντικά και κοινωνικά βιώσιμη ανάπτυξη, καθώς και ότι η τεχνολογία μπορεί να αποτελέσει εξαιρετικό εργαλείο για την επίτευξη των στόχων αυτών,

10. ΕΚΤΙΜΩΝΤΑΣ ότι οι τεχνολογικές καινοτομίες πρέπει να συνοδεύονται από οργανωτικές αλλαγές και νέες μεθόδους οργάνωσης της εργασίας έτσι ώστε να παράγουν θέσεις απασχόλησης και οικονομική μεγέθυνση, καθώς και ότι η γνώση αποτελεί μέγιστο παράγοντα επίδοσης,

ΚΑΛΟΥΝ ΤΑ ΚΡΑΤΗ ΜΕΛΗ:

I. Να μεγιστοποιήσουν τις δυνατότητες θέσεων εργασίας της κοινωνίας της πληροφορίας, και συγκεκριμένα:

α) Μάθηση και έρευνα στην κοινωνία της πληροφορίας

1. Να προωθήσουν "τη μάθηση της εκμάθησης" με την τεχνολογία και την εκμάθηση της χρησιμοποίησης των πληροφοριών, της επικοινωνίας και της καινοτομίας, διευκολύνοντας την πρόσβαση των σπουδαστών στο διαδίκτυο, έως τα τέλη του 2002, και όταν αυτό συνάδει προς τις εθνικές προτεραιότητες και πρακτικές:

i) να παρέχουν δυνατότητες στους εκπαιδευτικούς προκειμένου να αποκτήσουν γνώση των νέων τρόπων εργασίας και μάθησης που δημιουργούνται από την τεχνολογία της πληροφορίας, και

ii) να διευρύνουν την ένταξη της τεχνολογίας της πληροφορίας στο εκπαιδευτικό πρόγραμμα.

2. Στο πεδίο της εκπαίδευσης, της κατάρτισης και της έρευνας, να αυξήσουν τη συνεργασία μεταξύ εκπαιδευτικών και ερευνητικών ιδρύμάτων, και τις διασυνδέσεις μεταξύ αυτών και του κόσμου της εργασίας, των κοινωνικών εταίρων και της κυβέρνησης.

3. Να αξιοποιήσουν πλήρως τις δυνατότητες της τεχνολογίας της πληροφορίας για την προαγωγή της δια βίου μάθησης κατά την εργασία, περιλαμβανομένης της "μάθησης μέσα από την πράξη", ενθαρρύνοντας, μαζί με τους κοινωνικούς εταίρους, την ανάδυση "οργανισμών μάθησης" με επίκεντρο την ανάπτυξη των ανθρώπινων πόρων.

β) Εργασία στην κοινωνία της πληροφορίας

Σε συνεργασία με τους κοινωνικούς εταίρους, να προσπαθήσουν:

4. Να διαμορφώσουν νέες πολιτικές ανθρώπινων πόρων, συμπεριλαμβανόμενου του αναγκαίου ερευνητικού έργου, οι οποίες θα προετοιμάζουν καλύτερα τους σημερινούς και τους μελλοντικούς εργαζόμενους καθώς και τους διευθύνοντες για να αντιμετωπίσουν τις προκλήσεις της κοινωνίας της πληροφορίας ούτως ώστε να διασφαλίζουν και να δημιουργούν απασχόληση και οι οποίες θα χρησιμοποιούν τις νέες τεχνολογίες για να επιτρέπουν στα άτομα με ειδικές ανάγκες να συμμετέχουν κατά το δυνατόν πληρέστερα στην επαγγελματική ζωή.

5. Να δημιουργήσουν βασική ετοιμότητα όσον αφορά την τεχνολογία της πληροφορίας και των τηλεπικοινωνιών, όπως γνώση και λειτουργική χρήση ηλεκτρονικών υπολογιστών, για όσο το δυνατόν περισσότερους εργαζομένους (τόσο αυτούς πού έχουν θέση εργασίας όσο και τους άνεργους), και να εκσυγχρονίσουν την κατάρτιση και τα προσόντα προκειμένου να κλείσει το υφιστάμενο κενό δεξιοτήτων, έτσι ώστε να λαμβάνονται υπόψη οι νέες δυνατότητες εργασίας στην κοινωνία της πληροφορίας.

6. Να αναπτύξουν, μέσα σε ένα κατάλληλο πλαίσιο που θα εγγυάται τα δικαιώματα και τις υποχρεώσεις των εργαζομένων και των εργοδοτών τους, νέες, ευέλικτες ρυθμίσεις εργασίας, κατάλληλες για την κοινωνία της πληροφορίας, οι οποίες να προάγουν την καινοτομία και την παραγωγικότητα ενώ παράλληλα θα διασφαλίζουν την απασχόληση και ένα υψηλό επίπεδο κοινωνικής προστασίας.

7. Να βοηθήσουν τις οργανώσεις και τους εργαζόμενους τους, ιδίως τις πολύ μικρές και μικρές επιχειρήσεις που αντιμετωπίζουν μείζονες αλλαγές στο επιχειρηματικό τους περιβάλλον, να εισέλθουν στην κοινωνία της πληροφορίας, μεταξύ άλλων στο ηλεκτρονικό εμπόριο και να επωφεληθούν πλήρως και με κοινωνικά βιώσιμο τρόπο από τη διαθέσιμη τεχνολογία στην κοινωνία της πληροφορίας.

γ) Δημόσιες υπηρεσίες στην κοινωνία της πληροφορίας

8. Να αναπτύξουν τη χρήση των εργαλείων της κοινωνίας της πληροφορίας στις καθημερινές σχέσεις με τους πολίτες, έτσι ώστε να αυξηθεί η αποτελεσματικότητα και η ποιότητα των δημόσιων υπηρεσιών. Να παρέχονται δημόσιες πληροφορίες και υπηρεσίες, όταν και όπου τις επιθυμούν και τις χρειάζονται οι πολίτες, και να δημιουργηθούν επειγόντως φιλικές προς τον πολίτη σελίδες του διαδικτύου, με σαφείς χάρτες θέσεων που θα παρέχουν πληροφορίες σχετικά με διάφορα δικαιώματα, με υπηρεσίες που αφορούν την απασχόληση, με κοινωνικές και πολιτιστικές υπηρεσίες και θα παρέχουν διασυνδέσεις με τις σχετικές δημόσιες υπηρεσίες.

9. Να υποστηρίξουν το επιχειρηματικό πνεύμα και τη δημιουργία θέσεων εργασίας, μέσω της αποτελεσματικότητας των διοικητικών υπηρεσιών και διαδικασιών, με τη χρήση των τεχνολογιών της πληροφορίας και των επικοινωνιών· να δώσουν προτεραιότητα στην πρόσβαση στις δημόσιες πληροφορίες, στις συναλλαγές και τις πληρωμές μέσω ανοικτής γραμμής με τις διοικητικές υπηρεσίες και στις ψηφιακές διαδικασίες προμηθειών, με παράλληλη διασφάλιση της αναγκαίας προστασίας των δεδομένων.

10. Να καταστήσουν όλες τις δημόσιες υπηρεσίες προσιτές με ηλεκτρονικό τρόπο, όπου αυτό είναι δυνατόν, και ταυτόχρονα να ενισχύσουν την ανθρώπινη διεπαφή και να εξασφαλίσουν κοινόχρηστα σημεία πρόσβασης στο διαδίκτυο, τα οποία θα υποστηρίζονται από επιτόπου δυνατότητες κατάρτισης όσον αφορά τη γνώση και λειτουργική χρήση της κοινωνίας της πληροφορίας σε όλες τις τοπικές κοινότητες.

δ) Βιωσιμότητα στην κοινωνία των πληροφοριών

11. Να εκμεταλλευτούν τις νέες τεχνολογίες της πληροφορίας για να αναπτύξουν μεθόδους παραγωγής και κατανάλωσης που να προστατεύουν το περιβάλλον και να ενισχύουν τη βιώσιμη οικολογική ανάπτυξη, δημιουργώντας παράλληλα σχετικές υπηρεσίες και απασχόληση.

II. Να επιβεβαιώσουν και να ενισχύσουν περισσότερο την κοινωνική συνοχή στην κοινωνία της πληροφορίας, και συγκεκριμένα:

12. Προκειμένου όλοι οι πολίτες να μπορούν να επωφεληθούν εξίσου από τις δυνατότητες που προσφέρει η κοινωνία της πληροφορίας, να αυξήσουν ακόμα περισσότερο τη σχετική συνειδητοποίηση και την ικανότητα όλων των ομάδων της κοινωνίας, και ιδίως όσον αφορά τους μακροχρόνια ανέργους, τους μη ειδικευμένους εργαζόμενους, τους αναλφάβητους, τους ηλικιωμένους, τα άτομα με ειδικές ανάγκες, τις ευάλωτες μειονότητες και άλλες μειονεκτούσες ομάδες.

13. Να προωθήσουν μια προσέγγιση βάσει της οποίας να προσφέρονται ίσες ευκαιρίες σε άνδρες και γυναίκες όσον αφορά τη χρήση των εργαλείων της κοινωνίας της πληροφορίας στα σχολεία και σε όλα τα επίπεδα εκπαίδευσης και κατάρτισης.

14. Να στηρίξουν την οικονομία, και ιδίως τις πολύ μικρές και μικρομεσαίες επιχειρήσεις, καθώς και τις μη κερδοσκοπικές και εθελοντικής προσφοράς οργανώσεις, ώστε να επωφεληθούν από την κοινωνία της πληροφορίας, κερδίζοντας παράλληλα από τον εκσυγχρονισμό της οργάνωσης εργασίας, έτσι ώστε να μεγιστοποιήσουν τις δυνατότητες απασχόλησης και την ποιότητα της επαγγελματικής ζωής.

15. Να απελευθερώσουν τις νεωτεριστικές δυνάμεις στην Ευρώπη, μέσα από την εκπαίδευση, το επιχειρηματικό πνεύμα, την οικονομική και περιβαλλοντική βιωσιμότητα και μέσα από την προώθηση των δημιουργικών δεξιοτήτων, ιδίως στην απομακρυσμένη και λιγότερο ευνοημένη περιφέρεια. Η απελευθέρωση των καινοτόμων δυνάμεων του ανθρώπου είναι ένα στοιχείο - κλειδί για τη δημιουργία θέσεων εργασίας και βάση για την κοινωνική συνοχή,

ΚΑΛΟΥΝ ΤΗΝ ΕΠΙΤΡΟΠΗ:

1. Να ευνοήσει την κοινωνική διάσταση της κοινωνίας της πληροφορίας και τη διάστασή της που αφορά την αγορά εργασίας, σε όλες τις προτεραιότητες του Ευρωπαϊκού Κοινωνικού Ταμείου.

2. Να αυξήσει, χηρσιμοποιώντας τις τεχνολογίες της πληροφορίας και των επικοινωνιών, τη διαφάνεια σε υπηρεσίες, όπως οι ευρωπαϊκές υπηρεσίες απασχόλησης (EURES), και στις πληροφορίες σε ευρωπαϊκό επίπεδο.

3. Να υποστηρίξει την καινοτομία μέσω του 5ου προγράμματος πλαισίου για την έρευνα, την τεχνολογική ανάπτυξη και τις δραστηριότητες επίδειξης, ιδίως στην εφαρμογή νέων τεχνολογιών και καινοτόμων μορφών οργάνωσης της εργασίας για τη δημιουργία νέων προϊόντων και υπηρεσιών, οδηγώντας έτσι στη δημιουργία νέων θέσεων εργασίας.

4. Σε συνεργασία με το φόρουμ του υψηλού επιπέδου αντιπροσώπων των κρατών μελών, και συνεργαζόμενη με τους κοινωνικούς εταίρους, τον κλάδο δραστηριοτήτων της κοινωνίας της πληροφορίας και άλλες ομάδες, να υποβάλει έκθεση για τις στρατηγικές μεγιστοποιήσεις των δυνατοτήτων για θέσεις εργασίας στην κοινωνία της πληροφορίας, και αυτό πριν από την έκτακτη σύνοδο του Ευρωπαϊκού Συμβουλίου της Λισσαβόνας, το οποίο θα επικεντρώσει την προσοχή του στο θέμα αυτό, δίνοντας περίοπτη θέση, στο στόχο της ευρωπαϊκής ημερήσιας διάταξης "Απασχόληση, οικονομικές μεταρρυθμίσεις και κοινωνική συνοχή - για μια Ευρώπη της καινοτομίας και της γνώσης".

5. Να ενημερώσει το Συμβούλιο για τις διαβουλεύσεις με τους κοινωνικούς εταίρους σε ευρωπαϊκό επίπεδο, όσον αφορά την τηλεργασία.